Imtella' Lulju 7, 2021 Rapport: Daphne Cassar Tfal u adulti fuq il-firxa wiesgħa tal-awtiżmu se jkollhom korsa speċjalizzata għalihom fil-Qrendi bil-għan li jkomplu jtejbu l-kwalità tal-ħajja tagħhom u ta' qrabathom. Dan bis-saħħa ta' faċilità ġdida li se ssir b'kollaborazzjoni bejn il-Gvern u l-privat. Iz-zona msejħa bħala The Club Arena fil-Qrendi se tkun trasformata f'korsa speċjalizzata għal dawk il-persuni fil-firxa wiesgħa tal-awtiżmu. Waqt it-tnedija tal-proġett li se jsir fuq inizjattiva ta' Julian Briffa, sid ta' klabb ta' saħħa fiżika b'kollaborazzjoni mal-Gvern, is-Segretarja tal-Assoċjazzjoni tal-Ġenituri ta' Tfal bl-Awtiżmu Emma McEwan qalet li minkejja li hawn diversi postijiet li huma attrezzati biex tfal u adulti iwettqu attivitajiet sportivi l-għażla għal dawk li b'din il-kundizzjoni hija ristretta. Hija qalet li faċilitajiet bħal dawn huma kruċjali biex itejbu l-kwalità ta' ħajjithom u jassitu lil tfal u adulti li għandhom din il-kundizzjoni biex ikunu jistgħu jisoċjalizzaw b'iżjed faċilità u jegħlbu l-ostakli li jiltaqgħu magħhom f'ħajjithom. Julian Briffa huwa l-persuna li welldet u żviluppat il-kunċett biex jikkonverti l-ispazju f'territorju li jkun jista' jserraħ lil dawk li għandhom u l-kundizzjoni tal-Awtiżmu u l-qraba tagħhom. Huwa qal li kien jiltaqa' ma' bosta ġenituri li kellhom it-tfal bl-awtiżmu li talbuh biex itella' sessjonijiet speċjalizzati u minn hemmhekk kompliet tiżviluppa l-idea biex ikun hemm spazju esklussivament iddedikat għal dan il-għan. "Minn hawn u minn hemm illum qegħdin hawn u huwa proġett sħiħ, se jkollhom żewġ 'sessions' jew waħda skont l-'age group' tagħhom, jew waħda fil-ġimgħa b'xejn. Eventwalment għamilna ftehim biex jinxtara apparat ukoll għal dawn il-Gvern". Il-Ministru għall-Inklużjoni Soċjali u Kwalità tal-Ħajja Julia Farrugia Portelli qalet li l-Gvern se jassisti bi kwalunke mod possibbli f'dan il-proġett. "Nippromovu l-inklużjoni, f'dan il-każ għal tfal li għandhom l-awtiżmu, l-ġenituri dejjem jgħidulna kemm huwa diffiċli biex isibu dawk il-programmi li huma addattati għal tfal bl-awtiżmu u allura dan il-kuntratt se jistipula li t-tfal bl-awtiżmu jistgħu jattendu għal dan il-programm b'xejn darba fil-ġimgħa". L-Assoċjazzjoni tal-Ġenituri ta' Tfal bl-Awtiżmu tikkonsisti fi 300 membru u taħdem biex tiffaċilità l-kwalita' ta' ħajja ta' dawn it-tfal u l-qraba tagħhom.